જામનગરના બૌદ્ધિકો અને નગરશ્રેષ્ઠીઓ પણ એક વાતે અચંબાતા હતા કે ઝંડુ ભટ્ટ રાજવૈદ્ય એટલે કે રાજ પરિવારના જ વૈદ્ય છે. પગારદાર છે અને પગારદાર લેખે જામને એકને વફાદાર રહેવું જોઇએ. એની આજ્ઞા અને નિયમો પાળવા જોઇએ છતાં ઝંડુ ભટ્ટ રાજના વિરોધી કે રાજ્યના ગુનેગારની પણ સેવા કરે છે. એમને ઘેર જાય છે. નિયમિત સારવાર આપે છે છતાં જામ આગળ ભટ્ટજીનાં માનપાન અને આદરમાં ક્યારેય ઓટ નથી આવતી. આ એક આશ્ચર્ય છે. આની પાછળનું રહસ્ય એક રહસ્ય હતું. લોકોને કોઇ પણ રીતે આ વાત સમજાતી નહોતી એ રહસ્યને માત્ર જામબાપુ અને ઝંડુ ભટ્ટજી બે જણ જ જાણતા હતા. જાણતા હતા માટે તો બંને અરસપરસ પ્રસન્ન હતા…!